
Beiarn sausankerlag 

v/Håkon Høyås

8114  TOLLÅ 

Fellingstillatelse på jerv i deler av Beiarn kommune 

Vi viser til Deres søknad datert 20.08.02, om fellingstillatelse på jerv på Beiarns Vestside, samt telefonisk kontakt med Håkon Høyås den 26.08.02 og 03.09.02.

Vedtak

Fylkesmannen i Nordland gir med dette Beiarn sausankerlag fellingstillatelse på én jerv    i rode 4 og 5 i Beiarn. Tillatelsen gjelder fra og med 4. september til og med 18. september 2002. 

Søknaden

Sausankerlaget viser i sin søknad til registrerte tap av sau til jerv.
Grunnlaget for avgjørelsen

Fellingstillatelsen er gitt i medhold av ”Lov om viltet av 29.05.81” og ”Forskrift om forvaltning av bjørn, jerv, ulv og gaupe av 30.06.00”, jf Direktoratet for naturforvaltnings (DN) brev av 31.05.02 der Fylkesmannen i Nordland er gitt myndigheten å forvalte betinget fellingstillatelse på 2 jerv innen en gitt tidsramme og under gitte vilkår. 

Fellingstillatelse gis for å felle bestemte individ knyttet til bestemte situasjoner, og derigjennom hindre videre tap. Ved avgjørelsen skal det bl a tas hensyn til skadenes omfang og utvikling. Før skadefellingstillatelse gis skal det vurderes om det i stedet skal gjennomføres forebyggende tiltak. Det skal også tas hensyn til størrelse og sammensetning av vedkommende rovviltbestand, jf forvaltningsforskriftens §§ 1,2 og 3.  

Forhold som er vurdert ved avgjørelsen

Bestandssituasjonen for jerv 

I følge Norsk institutt for naturforskning (NINA) er det registrert 11 sikre/sannsynlige ynglinger av jerv i Nordland i år. Det er registrert en avgang på 6 jerv i Nordland så langt i år, hvorav én i Beiarn. Denne jerven ble skutt under lisensjakta sist vinter.

I følge sentrale retningslinjer skal bestanden av jerv forvaltes bl a slik at det blir sikret en sammenhengende utbredelse på Nordkalotten. Av de registrerte ynglingene er fem registrert i midtfylket (seks i fjor), hvor bl a Beiarn inngår. Bestandsmålet er således 

oppfylt iht Fylkesmannens utkast til forvaltningsplan. Vi har satt som mål at det ikke skal være registrert færre enn fire ynglinger av jerv i midtregionen i det av de fire siste årene med flest registrerte ynglinger (trender i bestandsutviklingen skal også vektlegges).  

Fylkesmannen vurderer det slik at felling av én jerv på Beiarns vestside ikke vil komme i konflikt med de nevnte målsetningene for bestanden.

Områdets betydning som beitemark

I følge tall fra fjoråret har medlemmene i Beiarn sausankerlag 23 brukere i rodene 4 og 5 med til sammen ca 2180 sau og lam. I tillegg benytter Saltfjellet reinbeitedistrikt området til høst/vinterbeiter. Distriktet har sju driftsenheter med ca 1350 rein. 

Fylkesmannen i Nordland anser dette som et viktig beiteområde for sau og rein.

Skadenes omfang og utvikling

I tidsrommet 29.07.02 til 20.08.02 ble det registrert 6 lam som tatt av jerv. Siden den 27.08.02 er det funnet ytterligere 11 lam med jerv som skadevolder. Det holdes god oversikt over situasjonen for sauene i området, og det opplyses i den forbindelse at det mangler en del lam. 

Området inngår som nevnt i Saltfjellet reinbeitedistrikt. For reindriftsåret 2000/2001 ble det erstattet 134 rein som tatt av jerv i distriktet, samt 36 dyr som tatt av uspesifisert freda rovvilt.   

Ut fra dette anser Fylkesmannen at det er fare for store fremtidige tap. 

Forebyggende tiltak

Fylkesmannen har vurdert forebyggende tiltak i området. Mandag 02.09.02 ble samtlige brukere i rodene 4 og 5 oppfordret til å starte akutt tidlig nedsanking så snart det var praktisk mulig. 

Konklusjon

På bakgrunn av en vurdering av jervbestanden i fylket, områdets betydning som beitemark, skadeomfanget, potensialet for fremtidige skader på sau og rein, samt satsingen på akutte forebyggende tiltak for å få ned tapene i området, finner Fylkesmannen det riktig å gi fellingstillatelse på én jerv.

Fellingstillatelsen gis på følgende vilkår:

1. Fellingstillatelsen gjelder fra og med onsdag 4. september til og med onsdag 18. september 2002.

2. Tillatelsen gjelder ikke tispe med unge(r). Felling kan derfor ikke iverksettes dersom flere dyr blir observert sammen.

3. Tillatt fellingsområde er de deler av Beiarn kommunes vestside som er innefor følgende avgrensede område: I vest kommunegrensa mot Gildeskål og Meløy, i nord Beiarfjorden, i øst Riksvei 10 til Storjord og videre Fylkesveien som går gjennom Beiardalen til Leiråmoen, i sør over Gråtåegga, via Gråtådalen over nordre Glomvassfjellet til kommunegrensa. Fellingsforsøket skal etter beste evne rettes mot skadevoldende individ. Fellingsforsøket bør således styres ut fra hvor tapene har skjedd.

4. Fellingslaget er oppnevnt av Fylkesmannen i samråd med søker. Alle som deltar i fellingslaget plikter å gjøre seg kjent med dette brevets innhold og DNs brev av 31.05.02 om betingede fellingstillatelser. 

Fellingslaget består av:

Simon Engholm (fellingsleder) 


Ivan Johannesen



 

Gunnar Storhaug

Gunnar Skoglund

Aksel Skoglund




Arne Skoglund


Johnny Steinåmo





Leif Viktor Olsen




Fellingsleder er ansvarlig for å gjøre disse brevene kjent for fellingslaget, samt å kontrollere at jegerne har oppfylt kravene om avlagt storviltprøve senest i 2001 ved jakt med rifle, og innbetalt jegeravgift for inneværende jaktår. Kun personer som er innmeldt og registrert hos Fylkesmannen kan delta på denne fellingstillatelsen. Det bør være et begrenset antall jegere som deltar av gangen, slik an man får et hensiktsmessig fellingsforsøk. 

5. Fellingslaget kan disponere inntil kr 10 000,- til dekning av utgifter i forbindelse med fellingsforsøket. Kortfattet rapport (fellingsinnsats, aktivitet av jerv og erfaringer med fellingsforsøket) og regnskap sendes samlet til Fylkesmannen i Nordland v/miljøvernavdelingen innen 26. september 2002.

6. Oppnevnte jegere plikter å utøve jakten på en human og sikkerhetsmessig forsvarlig måte, jf Viltlovens § 19. Den/de som sårer jerv under forsøk på felling i henhold til tillatelsen, plikter å forvisse seg om at påskutt dyr er truffet og gjøre det en kan for å få avlivet jerven. Fellingsleder eller den som evt skadeskyter jerv skal uten opphold underrette Fylkesmannen, kommunen og nærmeste politimyndighet. Fylkesmannen avgjør hvordan det videre ettersøk skal ledes. Medlemmene i det oppnevnte 

fellingslaget skal uten godtgjørelse, såfremt annet ikke er avtalt med Fylkesmannen, bistå forvaltnings- eller politimyndighet i det videre ettersøk.  

7. Ved felling av jerv skal det benyttes våpen og ammunisjon godkjent for storviltjakt, jf Forskrift av 22.03.02 om utøvelse av jakt og fangst. Haglegevær er også tillatt ved jakt på jerv.

8. Eventuell felling skal omgående meldes til Fylkesmannen og Beiarn kommune. Meldingen skal inneholde opplysninger om tid og sted for fellingen. Fellingsstedet skal kunne påvises. Hos Fylkesmannen kan det på dagtid gis beskjed på 

telefon 75 53 15 80 og etter arbeidstid på telefon 948 11 746.

9. Jerv som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra DN. Uttak av innvoller og flåing av jerv må ikke skje. Felt jerv skal så raskt som mulig bringes til NINA, Tungasletta 2, 7485 Trondheim. Kontaktperson er Frode Holmstrøm.

10. Dersom det er ønskelig å bruke løs hund i forbindelse med fellingsforsøket, har DN gitt dispensasjon etter viltlovens § 52, siste ledd. Dersom det anses nødvendig å bruke dispensasjonen, må nødvendige tillatelser etter bufeloven og reindriftsloven i så fall innhentes av fellingsleder.

11. Alt forsøk på felling stanses ved tillatelsens utløp, eller hvis Fylkesmannen av andre årsaker finner å måtte stoppe fellingsforsøket.

Saksopplysninger

Dette vedtaket blir ikke kunngjort utover utsendelse til adressatene på kopilista. 

Avgjørelsen kan påklages innen 3 uker etter mottatt brev. Klagen skal angi det vedtak som det klages over, og den eller de endringer som ønskes. Klagen skal sendes til Fylkesmannen i Nordland, Molovn 10, 8002 Bodø. 

Med hilsen

Oddlaug E. Knutsen (e.f.)

fung. fylkesmiljøvernsjef








Tore Vatne










seksjonsleder

Vedlegg:

Klageskjema

DNs brev av 31.05.02 om betingete fellingstillatelser på jerv, bjørn og ulv i 2002/2003 

Kopi:

Direktoratet for naturforvaltning 

Fylkesmannen i Finnmark


Beiarn kommune 


Fylkesmannen i Nord-Trøndelag

Lensmannen i Beiarn
 

Fylkesmannen i Troms

Statskog, avd Salten


Jervenemnda for Nord-Norge samt Nord-Trøndelag v/leder


Norsk institutt for naturforskning 
Kontaktutvalget for rovviltsaker i Nordland (etter liste)

	Statens hus
	Administrasjonsavdelingen
	Elektronisk postadresse

	Postadresse: 8002 Bodø
	Postadresse: som Statens hus
	postmottak@fm-no.stat.no

	Kontoradresse: Moloveien 10
	Kontoradresse: som Statens hus
	

	Telefon: 75 53 15 00
	Telefon: 75 53 16 12
	

	Telefaks: 75 52 09 77
	Telefaks: 75 53 15 83

